
ORATIO  HARVEIANA. 


Vestrum  omnium,  Praeses  dignissime,  Sociique  or- 
natissimi, neminem  esse  crediderim  qui,  ingeniis  stu- 
diisque hominum  cognitis  rite  et  perspectis,  non  statim 
intelligat,  et  pro  comperto  habeat  mancam  et  imper- 
fectam prorsus  esse  medicinae  artem  sine  literis  et  phi- 
losophia. Atque  hoc,  arbitror,  hisce  praesertim  tem- 
poribus, iterum  atque  iterum  nobis  in  mentem  revo- 
candum esse,  quando  Plebeii  Philosophi  hanc  quoque 
artium  nobiliorum  principem  a doctrina  severiori  segre- 
gari posse  opinantur,  et  nihil  aliud  postulare  nisi  expe- 
rientiam (quod  aiunt)  prompti  que  animi  acumen. 
Verum  enimvero  haec  ipsa  experientia,  haec  ipsa  in 
rebus  operosis  animi  promptitudo,  utrum  in  triviis 
quaerenda  sunt  denique,  et  nullo  fere  labore,  nullisque 
disciplinis  comparanda?  Magno  olim  certamine  Ty- 
rones  nostri  ad  prima  medicinae  limina  pervenerunt. 

Disciplinis  veteribus  instructi,  in  libris  versati,  atque 
hominum  in  omni  fere  literarum  genere  eruditorum  ser- 
monibus locupletati  tum  demum  hanc  artem  suam  exer- 
cere caeperunt,  quando  alias  prope  omnes  praelibassent. 
Hinc  factum  est  ut  quae  postea  ex  usu  didicerant,  aut 
quae  fors  illis  objecerat,  haec  omnia  arti  medicinali  tam 
praesidio  essent  quam  ornamento;  hinc  factum  est 
quoque,  ut  splendidum  et  ampliorem  cursum  adim- 
plere viderentur — neque  aegrotantium  solum  lectis  adsi- 
derent,  sed  quando  otium  dabatur,  cum  optimatibus 
reipublicae  amicitiarum  necessitudinem,  vitaeque  quo- 
tidianae commercium  haberent.  Absit,  obsecro,  absit 
a nobis  longe  longeque  levis  ista  sive  arrogantia,  sive 
petulantia  vocanda  sit,  quae  antiquam  hanc  laudem 
nostram  ulla  alia  nisi  antiqua  ratione  obtineri  posse 
credit  aut  conservari — Quod  vero  ne  fiat,  prohibet,  ni 
fallor,  et  rei  ipsius  intima  cognitio,  atque  eorum  sal- 
tem memoria,  qui  suis  ostenderunt  quam  pulchra  esset 
atque  honesta  medicinae  cum  literis  et  philosophia 
con j unctio. 

Etenim,  quod  ad  literas  humaniores  attinet,  si 

recte  scribendi  sapere  est  et  principium  et  fons; — si 
recte  sapiendi,  hominum  ingenia  mores  pernoscere; 
si  recte  loquendi  denique,  quid  sit  facundum,  quid 
acre,  quid  venustum  scire,  id  omne  non  excipit  modo 
Medicina,  verum  etiam  arripit  atque  amplexatur — 
Quidni  enim  ? An  qui  humanam  mentem  tam  variam 
tamque  multiplicem,  omni  simulatione  pariter  ac  dis- 
simulatione adempta,  miramque  istam  corporis  atque 
animae  necessitudinem  videt  indies  et  contemplatur; 
qui  affectuum  vim  atque  imperium,  aegrotantium  me- 
tus, adsidentium  sollicitudinem  praesens  contuetur, 
non  ille  convenientia  scit  cuique  tribuere?  An  cui 
dolentibus  vultu,  vocibus,  ac  consilio,  subvenire  curae 
est,  illum  vel  facundia  scribentem  deseret,  vel  ve- 
nustates ? 

Quod  si  Philosophiae,  sanae  istius  ac  legitimae,  ratio- 
nem habeas,  quae  neque  opinionibus  hominum,  neque 
verbis  tantummodo  commentisque  continetur,  sed  in 
natura  ipsa,  ac  rerum  cognitione  versatur,  quantum  ad 
hoc  possumus  quis  non  videt?  Num  mundi  hujus 
universitatem  velis,  rerumque  materiem  explorando 

cognoscere?  Nihil  certe  omnium  vel  ad  temperiem,  vel 
ad  leges  naturae  explicandas  magis  idoneum  esse  po- 
test quam  mira  illa  ac  miranda  humani  corporis  fabri- 
catio. Num  animam  humanam  pervestiges?  Corporis, 
prius,  formam,  vires,  motus  pernovisse  curae  erit. 
Num  officia  hominum  ac  mores  velis  intelligere?  Nihil 
certe  ad  hanc  rem  rite  percipiendam  homine  ipso  vel 
prius  vel  antiquius  est. 

Fuerunt  itaque  e familia  nostra,  (quid  enim  aut  in 
antiquorum,  aut  in  exterorum  retro  eam  memoriam?) 
qui  literas  humaniores,  omnigenamque  doctrinam,  et 
feliciter  excoluerunt,  et  ornaverunt  maxume.  Tes- 
tor Linacrum  nostrum,  qui  cum  in  ea  tempestate 
praecipue  versaretur  qua  crassa  praecedentium  saeculo- 
rum barbaries,  renascentibus  in  Europa  literis,  cae- 
perat  paulatim  exolescere,  antiquam  in  hac  Insula  dis- 
ciplinam instauravit,  Graecarumque  literarum  fontes 
obseratos  et  interclusos  aperuit  iterum  et  patefecit. 
Ipse,  enim,  cum  animum  suum  utilissimarum  ac  gra- 
vissimarum rerum  studiis  instruxisset;  philosophiam - 
que  (qualiscunque  ea  demum  fuerat)  quam  Oxoniae 


acceperat,  omnibus  elegantioris  doctrinae  venustatibus 
apud  Italos  expoliverat,  arctissimam  inter  medicinam 
ac  literas  cognationem  interesse  vidit,  artemque  ru- 
dem plus  satis  atque  deformem  humanitatis  praesidiis 
excoluit  et  illustravit.  Igitur  neque  Grammaticam 
docuisse  a consilio  suo  alienum  arbitratus  est,  neque 
Graecos  vertisse  ingenii  sui  optimi  indignum,  dum- 
modo cives  suos  ad  discendum  excitaret,  dummodo 
medicinam  tolleret  humo  et  erigeret,  dummodo  medi- 
cis daret  scientiam  et  dignitatem. 

Cum  autem  intellexerat  probe  vir  prudentissimus 
Florentiae  hospes  quantum  commune  societatis  vincu- 
lum, quantum  hominum  eandem  artem  exercentium 
ad  literarum  cultum  conjuncta  possent  consilia,  in 
patriam  redux  quotquot  aut  ingenio  et  eruditione  or- 
natiores, aut  arte  sua  peritiores  invenire  potuit,  in 
unum  gregem  et  quasi  familiam  convocavit,  eoque 
favore  ac  gratia  usus,  qua  apud  Wolseium  (muni- 
ficum illum  universae  literaturae  patronum)  pollebat, 
jure  ac  legibus  consociavit,  atque  auctoritate  regia 
communivit.  Cura  ejus  et  sapientia  Civitas  haec  nos- 

tra  et  loco  et  institutis  confirmata  est — ab  eo  cautum 
est,  quod  certe  cavendum  erat  maxume,  ne  temere 
quis  et  otiose  fieret  Medicus — ab  eo  cautum  est  porro 
ne  aegrotantibus  postea  conflictandum  esset  non  modo 
cum  morbis  et  doloribus,  sed  cum  perniciosissimis 
quoque  circulatorum  fraudibus,  et  insciorum  hominum 
audacia. 

Quod  felix  autem  faustumque  fuit  novae  reipub- 
licac,  Linacro  jam  mortuo,  non  defuit  alter  maximis 
naturae  praesidiis  munitus,  aequa  in  vos  benevolentia, 
qui  et  dignitati  vestrae  prospiceret,  et  literas  jam  re- 
natas indiesque  novis  adauctas  incrementis,  pari  stu- 
dio aleret  atque  foveret.  Caium  quippe  impulit  ea- 
dem mens  iisdem  disciplinis  exculta  Linacri  votis 
obsecundare  sedulo,  necessitudinem  que  inter  medici- 
nam ac  literas  auspicato  jam  institutam  strenuo  con- 
firmare. Linacri  itaque  vestigia  per  Italiae  Acade- 
mias  secutus  uberiores  ibi  Graecae  literaturae  fructus 
comportavit;  et,  quod  sua  praecipue  est  laus,  Anato- 
miam  Florentiae  feliciter  elaboratam  primus  in  hanc 
regionem  invexit,  et  docendo  exposuit. 

Parum  autem  Caio  actum  fuisse  visum  est  quod 
Anatomiae  primus  apud  nostrates  incubuerat,  quod 
Galenum  CELsuMque  aptis  commentariis  illustrave- 
rat, nisi  etiam  Cantabrigiae  suae  perpetuum  fundaret 
literarum  domicilium — ex  quo  quanta  virorum  excel- 
lentium copia  profluxerit,  et  indies  profluit,  aliis  ar- 
gumento esse  debet  gratulationis  et  gloriae — Nos  Caii 
votis  cumulatissime  responsum  fuisse  scimus,  quod  in 
ista  sua  domo  prima  labra  scientiae  admoverit  Har- 
veius;  quod  intra  istos  suos  parietes  magnus  ille  vir 
mentis  vires  exercuerit  et  confirmaverit,  et  ad  univer- 
sam veritatis  formam  amplectendam  erexerit. 

A studio  igitur  umbratili,  scholarumque  disciplinis 
evocatus  in  solem  atque  pulverem  Har  veius  ad  in- 
vestigationem naturae  totum  se  contulit — prudentissime- 
que  decretum  habens  nihil  in  rebus  Anatomicis  opi- 
nari, nec  quidquam  verum  credere,  nisi  quod  aut 
sensu  percipi,  aut  ex  certis  experimentis  deduci  atque 
colligi  posset,  tandem  aliquando  circuitum  sanguinis, 
praeclarissimum  illud  repertum,  explicuit  demonstrando, 
totamque  hominis  fabricationem  oculis  subjecit. 

Quantos  ex  hoc  admirabili  invento  fructus  perce- 
perit res  medica,  etsi  gratissimum  esset  praedicare, 
coram  vobis  tamen  hodie,  minus  insistendum  censeo 
argumenti  dignitate  quam  rationum  vi,  et  philoso- 
phandi methodo.  In  ea,  enim,  quod  Harveius  ab 
experimentis  optimo  consilio  institutis,  et  ab  observa- 
tionibus ad  naturam  veritatemque  factis,  deductione 
facili,  tandem  judicium  tulerit  et  sententiam  propo- 
suerit; in  ea,  inquam,  quid  nisi  Verulamii  argumen- 
tandi rationem  praeoccupatam  conspicimus  et  prae- 
monitam? quid  nisi  doctrinam  illam,  quam  Posteri 
perfectam  prorsus,  atque  omnibus  numeris  absolutam 
esse  decreverunt,  exemplo  comprobatam? 

Atque  equidem  quam  omni  ex  parte  necessarium 
fuerit  novam  in  Physicis  ratiocinandi  disciplinam  in- 
stituisse, sanioremque  de  rerum  veritate  judicandi 
facultatem  exercere,  argumentum  est  instar  omnium 
invidia  qua  Harveti  laboribus  undequaque  obtrec- 
tatum fuit.  Medici  quippe  eo  tempore  in  antiquorum 
scriptis  evolvendis  omnino  intenti,  nihil  aut  ad  usum 
accomodatum  aut  etiam  fide  dignum  existimabant  nisi 

quod  ex  Galeni  libris  expromendum  esset — Cum 
vero  de  veritate  inventi  Harveiani  nihil  ommino 
dubitari  posset,  et  sequentis  aevi  industria  cordis,  vis- 
cerumque, et  cerebri  structura  penitius  explorata  esset, 
eandem  demum  philosophandi  normam  qua  in  expli- 
cando corpore  humano  Har veius  erat  usus,  in  mor- 
bis examinandis  adhibuit  Sydenhamus.  Observa- 
tiones igitur  sapientis  illius  medici  non  ex  opinio- 
num commentis  confictae  sunt,  non  ex  ineptiis  schola- 
rum conflatae,  sed  ex  ipso  naturae  fonte  derivatae — 
Quoties,  autem,  aegrotantium  res  in  medium  proferre 
illi  libuit,  morborumque  cursus  describere,  adeo  sin- 
cere omnia,  adeo  exquisite  aute  oculos  posuit,  ut  ipsi 
languentibus  interesse  atque  assidere,  ipsi  fovere  defi- 
cientes, ipsi  remedia  praecipere  videamur. 

Sydenhami  vestigiis  institit  Joannes  Friend, 
philosophus  si  quis  alius,  idemque  egregie,  et  praeter 
caeteros  literis  imbutus.  Huic  viro  laudi  fuit  illam 
attractionis  vim  quam  in  grandiore  corporum  coeles- 
tium mole  perspexerat  Ne wtonus,  summo  cum  judi- 
cio rebus  Chemicis  accomodasse,  et  quicquid  in  theo- 

ria  perplexum  olim  erat  et  obscurum  legibus  New- 
tonianis  simplicissime  expediisse.  Tantam  interea 
habuit  doctrinae  varietatem  atque  copiam,  ut  earum 
disciplinarum,  quae,  (ut  cum  Celso  loquar)  “ quamvis 
non  faciunt  medicum,  aptiorem  tamen  medicinae  red- 
dunt/’ nullam  non  juvenis  adhuc  excoluisset  et  illus- 
trasset — quas  autem  in  medicinae  exercitatione  maturior 
aetas  et  artis  usus  comprobaverat,  eas  omnes  palam 
fecit  Hippocratica  fide  et  elegantia. — At  neque  in 
sylvis  Academi  solum  philosophiae  studiis  incubuit,  at 
neque  in  otio  et  tranquillitate  quicquid  apud  Graecos 
opinionum  discrepantiis  involutum  fuerat,  quicquid 
apud  Arabas  obscurum  aut  latius  diffusum  enodavit 
ille  et  explicuit,  sed  in  maximis  temporum  angustiis, 
sed  in  asperitatibus  rerum  obsecutus  est  studiis  suis, 
et,  quae  secundas  res  ornaverant,  literae  adversis  per- 
fugium et  solatium  praebuere. 

Et  profecto  in  Medicinae  atque  Scientiae  damnum 
cessisset  Medici  omni  laude  cumulati  mors  immatura, 
nisi  consiliorum  Socio,  eandem  gloriae  viam  prementi 
contigisset  indoles  in  medicinam  apprime  apta  et  con- 

formata,  acerrima  studia,  maximus  usus.  Meadius 
equidem  natus  fuisse  videtur  in  universae  doctrinae 
emolumentum.  Tanta  illi  fuit  medendi  peritia,  tantus 
vitae  splendor  et  celebritas  famae,  ut  exterorum  pariter 
atque  suorum  civium  omnium  oculos  in  se  converteret, 
et  quicunque  vel  scientiam  vel  sanitatem  quaerebant, 
ad  illum  universi  confugerent,  in  illo  spes  omnes 
reponerent.  Videre  videor  sapientem  senem  doctis- 
simorum hospitum  frequentia  circumfusum,  de  maxi- 
mis et  gravissimis  quaestionibus  pulchre  disserentem, 
et  veluti  Platonem  in  Gymnasio  conferendo  docen- 
tem., Nimirum  ille,  Socii,  artis  vestrae  splendorem 
adauxit  magnopere  et  amplificavit,  et  dignitati^ patri- 
monium reliquit,  et  exemplar  vitae  morumque  dignum 
maxume  quod  vos  ipsi  moribus  vestris  exprimatis. 

Jam  vero  naturali  quodam  Orationis  cursu  ad  nos- 
tra fere  tempora  pervenimus;  tempora,  profecto,  quae, 
utcunque  aliis  ex  partibus,  iniquitatibus  rerum  atque 
hominum  ineptiis  satis,  et  plusquam  satis,  laborare 
videantur,  Medicinae  tamen  simplici  isti  atque  legi- 
timae veteris  dignitatis  nihil  imminuerunt.  Habuimus 

certe  vel  nostris  oculis  obversatos,  immo  habemus 
etiamnum,  de  quibus,  sive  ingenii  acumen,  sive  lite- 
rarum  copiam  intueamur,  summo  jure  gloriari  possu- 
mus. Etenim,  ut  ad  eum  me  convertam  quem  intra 
triennium  desideravimus,  ecquis  erat  unquam  scientia 
morborum  locupletatus  magis,  vel  magis  curatione 
exercitatus;  ecquis  erat  unquam  qui  suavi  illa  sermonis 
et  morum  humanitate,  quae  in  ipso  remediorum  loco 
haberi  potest,  ecquis  erat  unquam  qui  War renum 
superabat?  Erat  illi  ingenii  vis  maxuma,  perceptio  et 
comprehensio  celerrima,  judicium  acre,  memoria  per- 
ceptorum tenacissima.  Meministis,  Socii,  quam  sub- 
tiliter, et  uno  quasi  intuitu  res  omnes  aegrotantium 
perspiceret  penitus  et  intelligeret ! in  interrogando 
quam  aptus  esset  et  opportunus,  quam  promptus  in 
expediendo ! Omnia  etenim  artis  subsidia  statim  illi 
in  mentem  veniebant,  et  nihil  ei  novum,  nihil  inau- 
ditum videbatur. — In  ea  autem  facultate  qua  consola- 
mur afflictos  et  deducimus  perterritos  a timore,  qua 
languidos  incitamus,  et  erigimus  depressos,  omnium 
Medicorum  facile  princeps  fuit;  et  si  qui  medicamentis 

non  cessissent  dolores,  permulcebat  eos  et  consopiebat 
hortationibus  et  alloquio. 

stetit  urna  paulum 

Sicca,  dum  grato  Danai  puellas 

Carmine  mulcet.  Hou. 

Verum  ea  est  quodammodo  artis  nostrae  conditio, 
ut  Medicus  quamvis  sit  eruditus,  quamvis  sit  acer  et 
acutus  in  cogitando,  quamvis  sit  ad  praecipiendum 
expeditus,  si  fuerit  idem  in  moribus  ac  voluntatibus 
civium  suorum  hospes,  parum  ei  proderit  oleum  ope- 
ramque inter  calamos  et  scrinia  consumpsisse.  War- 
renus  autem  in  omni  vitae  et  studiorum  decursu,  si 
quis  unquam  alius,  Pallade  dextra  usus  est,  atque 
omnium  quibuscum  rem  agebat  mentes  sensusque 
gustavit;  et  quid  sentirent,  quid  vellent,  quid  opina- 
rentur, quid  expectarent  arripuit,  percepit,  novit.  Tan- 
tam denique  morum  comitatem  et  facilitatem  habuit, 
ut  nemo  eo  semel  usus  esset  Medico,  quin  socium 
voluerit  et  amicum. 

Atque  hic  loci,  pro  more  mihi  liceret  Orationi  ho- 
diernae finem  facere;  quando  vero  unde  initia  caeperim in 

memoriam  revoco ; quando  non  modo  honestam  illam 
mecum  reputo,  sed  necessariam  fere  medicinae  cum 
literis  et  philosophia  conjunctionem,  nequeo  Illustris- 
simum Virum  praetermittere,  qui  vivo  exemplari  suo 
ad  majora  nos  provocat  atque  incendit.  Vidistis  eum 
nuperrime  summum  apud  vos  magistratum  summa 
cum  laude  tenentem ; et  dum  eo  munere  fungebatur, 
novistis  Pharmacopoeiae  renovandae  quam  totum  se 
dederit. — Audivistis  eum,  hac  ipsa  ex  cathedra,  incor- 
rupta Romanae  dictionis  sanitate,  et  eloquentia  Cice- 
ronianae aetatis  non  indigna  nostrorum  Medicorum 
aeterna  statuere  monumenta.  Scripta  ejus  in  mani- 
bus atque  in  deliciis  habetis,  quae  sive  rei  propositae 
explicationem,  et,  quae  vera  dicitur,  Philosophiam 
spectes,  sive  verborum  pondera  et  venustates,  inter 
pulcherrima  collocanda  sunt,  ne  dicam  Medicinae  so- 
lum, sed  universae  eruditionis  ornamenta.  Inter  alia 
testari  licet  libellum  egregie  scriptum  de  Catarrho  et 
Dysenteria,  morbis  ejusdem  anni  epidemicis — et  etiam 
Dissertationes*  illas  de  Colica  Pictonica  — in  quibus 


* Vide  Acta  Coli.  Medie. 

singularis  morbi  historia  ab  omni  fere  antiquitate  ad 
haec  usque  tempora  deducitur,  et  ejus  causa  non  nisi 
simplex  et  una  esse  monstratur.  At  mitto  plura,  et 
mori  Antiquorum  obsequor,  qui  non  nisi  Solis  occasu 
Heroibus  suis  sacra  faciebant. 

Cum  autem  de  virtute  nondum  ex  oculis  sublata 
apud  nos  agitur,  ecquis  est.  Auditores,  cui  non  men- 
tem statim  subeat  Vir  ille  egregius,  multisque  nomini- 
bus colendus,  qui  spatio  vitae  ultra  communem  vivendi 
conditionem  protracto,  et  aequalibus  fere  superstes  nec 
ingenio  suo  acri  et  acuto,  nec  subtili  judicio,  nec  re- 
rum memoriae,  nec  amori  literarum,  nec  denique  pie- 
tati in  hanc  domum  etiamnum  superfuit? — Ille,  ni- 
mirum, cui  artem  exercenti  Medicorum  gens  adsurge- 
bat  omnis— quem  omnes  in  antiqua  literatura  versati 
inprimis  habent— quem  Physici  agnoscunt  suum.  Ta- 
lem virum  et  vivere,  et  valere,  et  nostrum  esse  nobis - 
met  gratulari  licet.  Quid  memorem  Acta  Collegii 
Medicoru?n  (nescio  quo  malo  fato  intermissa)  ipso 
auctore  primum  instituta  esse,  ipso  duce  incepta? 
Aut  quid  collaudem  aureas  istas  observationes,  non 

aliunde  quam  ex  natura  et  experimento  haustas,  quas 
ille  in  paginas  istas,  tanquam  in  commune  medicinae 
aerarium  conjecit?  Sed  me  reprimo,  ne  rei  captus  dul- 
cedine, in  area  tam  late  patenti  nimis  ultra  terminum 
excurram. 

Valeas!  itaque  fortunate  Senex,  otioque  literato,  et 
doctorum  hominum  colloquiis,  et  vitae  tuae  anteactae 
recordatione  diu  perfruaris!  insigne  Medicis  exem- 
plum relicturus,  amplam  dicendi  materiem  Oratori. 

Deficeret  vero  prius  patientia  vestra  quam  hodierna 
Oratio,  si  in  latiori  campo  spatiari  vellem,  eosque  sin- 
gillatim  complecti  qui  merendo  vos  memores  sui  fece- 
runt; qui  ad  artem  medicam,  qua  egregie  praestabant, 
literas  eas  omnes  reconditiores,  et  ea  humanitatis 
studia  adjunxerunt,  quae  hominem  ingenuum  ornare 
possunt,  quibus  denique  acceptum  referendum  est 
quod  salutaris  haec  Professio,  quae  apud  exteros  vix 
homine  liberali  digna  habetur,  in  Anglia  nondum  evi- 
luerit. Populare  arbitrium  in  famam  et  fortunas  Me- 
dicorum dominatum  esse,  et  favorem  publicum  in- 
dignis non  raro  contigisse  jam  olim  questus  est  Hip- 

pocrates;  eidem  artis  conditioni  apud  suos  indoluit 
Galenus.  Profecto,  Socii  ornatissimi,  si  isti  Patres 
medicinae  in  vivis  forent,  haec  nostra  tempora  ab  anti- 
quis non  prorsus  discrepare  agnoscerent  ultro  et  tes- 
tarentur— neque  enim  quemquam  vestrum  latet  ho- 
munciones quosdam  nec  doctos  nec  eductos  libere, 
etiam  illotis  manibus,  medicinae  altaria  tangere  ausos 
esse,  et  stupore  vulgi  factos  nobiles,  rapido  cursu  per- 
venisse ad  gratiam,  ad  famam,  ad  amplitudinem.  Ita 
inauspicato  fit,  ut  ingenio  rite  nutrito,  multiplici  rerum 
cognitione,  probitate,  et  modestia  priorem  aliquando 
sedem  teneant  frons  perfricta,  sedulitas,  obsequium, 
assentatio. — Sed  de  his  mentem  avertere  liceat,  et 
reipublicse  Linacri  laudare  fortunas,  quae  civibus  jam 
nunc  abundet  quales  ipse  sibi  successores  voluisset — 
Vos  pergite  in  ista  quam  instituistis  via;  pergite  artem 
vestram  diligentia  excolere,  tueri  auctoritate,  ornare 
moribus — nec  satis  sit  vobis  hsereditatem  a majoribus 
acceptam  posteris  integram  et  incontaminatam  tradere, 
nisi  et  detis  operam  ut  per  vos  ipsos  locupletentur 
Posteri. 

Oro,  denique,  vos  et  obtestor,  ut  fixum  animo  et 
quasi  insculptum  habeatis  medicinam  liberalem  una 
cum  literis  renatam  esse,  nec  nisi  cum  literis  in- 
terituram. 


FINIS. 


LO  N D I N I: 

Typis  T.  Bensley,  Bolt  Court,  Fleet  Street. 

